বৃহস্পতিবার সকাল থেকেই তুমুল বৃষ্টি। আর ঠান্ডা।
লন্ডন শহরে এ নতুন কিছু নয়। তবে, ক্যালেন্ডারের হিসাবে এটা গ্রীষ্ম কি না! বলা ভাল, গ্রীষ্মের সেই উত্তাপ গত কয়েকদিন জমা হয়েছিল নেতাদের বক্তৃতায়! আর যা নিয়ে তাঁদের তরজা, সেই ইওরোপীয় ইউনিয়নে (ইইউ) থাকা বা না-থাকার গণভোট এদিন হল অঝোর বর্ষণের মধ্যেই। 
স্লোভাকিয়ার মিরা এদিন আমাকে বললেন, ‘‘আমার সন্তানের ভবিষ্যতের কথা তো আমাকেই ভাবতে হবে!’’ মিরা পেত্রিকোভা। আমার স্কুলে শিক্ষানবিশ শিক্ষিকা হিসাবে যোগ দিয়েছেন সম্প্রতি। শান্ত, কোমল স্বভাবের মিরার চোখ দু’টো জ্বলে উঠেছিল কথাগুলো বলে। সন্তানের মঙ্গলের ভার তো আর রাজনীতিকদের হাতে তুলে দেওয়া যায় না!
ক্রিস্টিনও ফোন করেছিলেন এদিন সকালে। হাউজিং সোসাইটির চেয়ারম্যান, স্কটিশ এই বৃদ্ধা আগাগোড়াই অভিবাসনের বিরোধী। ‘ইউনাইটেড কিংগ‌্ডম ইনডিপেন্ডেন্স পার্টি’র (ইউকেআইপি) হয়ে প্রচারও করেছিলেন গত ভোটে। আমাকে বললেন, ‘‘আরে বাবা! তোমরা তো দেশটার উপকার করছ। কিন্তু স্লোভাকিয়া, সার্বিয়া এবং তুরস্কের নোংরা লোকগুলোকে বিনা ভিসায় এ দেশে ঢুকিয়ে দিলে তোমাদেরও তো অসুবিধে!’’ তর্ক করিনি। করে লাভ নেই। বর্ণবিদ্বেষের সঙ্গে পরিচয় তো এদেশে অনেকভাবেই হয়েছে। গা-সওয়া হয়ে গিয়েছে এখন।
রাজায় রাজায় যুদ্ধ হয়। আর আমরা চিরকাল উলুখাগড়াই থাকি। ডেভিড ক্যামেরন প্রধানমন্ত্রী পদে দ্বিতীয়বার বসার আশায় ইওরোপীয় ইউনিয়নে ব্রিটেনের থাকা বা না-থাকার বিষয়টি নিয়ে গণভোটের আশ্বাস দিয়েছিলেন। এখন ঠেলা সামলাতে না-পেরে নাস্তানাবুদ হচ্ছেন। ওদিকে, তাঁর দলের বরিস জনসনেরও প্রধানমন্ত্রী হওয়ার বাসনা প্রবল। তাই ইইউয়ে থেকে যাওয়ার জুজু দেখানোও অব্যাহত। 
সংখ্যাতত্ত্বেরও ছড়াছড়ি চারিদিকে। আমার টাকা দিয়ে গ্রিসের রাস্তা সারানো হবে কি হবে না, সেই সিদ্ধান্ত যেমন নিতে হবে, ঠিক তেমনই ইওরোপ থেকে বেরিয়ে গেলে পাউন্ডের দাম কমে যাওয়ার ধাক্কা সামলাতে পারব কি না, সে-ও এক চিন্তা। শুনলাম, ব্রিটেনের প্রাক্তন প্রধানমন্ত্রী উইনস্টন চার্চিলের দৌহিত্র স্যর নিকোলাস সোম্‌জ জানিয়েছেন, তাঁর দাদামশায় থাকলে চাইতেন না যে ব্রিটেন ইওরোপীয় ইউনিয়ন ছেড়ে বেরিয়ে যাওয়ার মতো ‘ভয়ঙ্কর ভুল’ করে।
ভোট নিয়ে দ্বিধাবিভক্ত এদেশের ভারতীয়েরা। একদল নিজেদের ব্রিটিশ জাতীয়তাবাদী ভাবছেন। নিজেরাও যে একদিন এদেশে এসেছিলেন, তা  তাঁরা ভুলতে বসেছেন। ভুলে যাচ্ছেন, শুধু গায়ের রঙের কারণেই ভারতীয়েরা চার-পাঁচ প্রজন্ম পরেও অভিবাসীই থেকে যাবেন। কথায় আছে, ‘ওয়ান্স ইমিগ্রান্ট, অলওয়েজ ইমিগ্রান্ট’।
অভিবাসী তাড়ানোর এই কুরুক্ষেত্রে তাই অপেক্ষা শুক্রবারের ফলাফলের। ১৪ বছরের এক পাকিস্তানি ছাত্র আমাকে বলল, ‘‘সবাই মিলে একসঙ্গে থাকলেই তো আমরা শক্তিশালী, তাই না?’’ ওই ছোট ছেলেটা যা বোঝে, লোভী রাজনীতিকদের তা বোঝাবে কে? আমার স্বামীকে কর্মসূত্রে ইওরোপের নানা দেশে যেতে হয়। ‘ব্রেক্সিট’ (ব্রিটিশ এবং এগ্‌জিট শব্দ দু’টি মিলে) হলে আবার ভিসার ফর্ম ভরতে হবে। সেটাও চিন্তা!
এরই মধ্যে এদিন পার্লামেন্ট স্কোয়ারে দেখলাম ‘ব্রেক্সিট’পন্থীর গুলিতে নিহত এমপি জো কক্সের স্মৃতিসৌধ। ভারত হলে ওই হত্যাকাণ্ড নিয়ে রাজনীতি হতো। এখানে কিন্তু তা হয়নি। এটা শেখার।